SQ แจงกลุ่ม “อารีกุล” แค่โอนหุ้นภายใน ปัดทิ้งหุ้นตาม “เสี่ยโยโย่” หลังล้างเกลี้ยงพอร์ต!
SQ แจงกลุ่ม "อารีกุล" แค่โอนหุ้นภายใน ปัดทิ้งหุ้นตาม "เสี่ยโยโย่" หลังล้างเกลี้ยงพอร์ต!
19 ธ.ค. 2560

ผู้สื่อข่าวรายงานว่า สืบเนื่องจากกรณีที่วานนี้ (18 ธ.ค) บริษัท สหกลอิควิปเมนท์ จำกัด (มหาชน) หรือ SQ มีรายการสรุปซื้อขายกระดานรายใหญ่ (Big lot) ของหุ้นบริษัทฯ จำนวน 1 รายการ ปริมาณ 57 ล้านหุ้น มูลค่ารวม 293.55 ล้านบาท ราคาเฉลี่ย 5.15 บาทต่อหุ้น ซึ่งเป็นราคาสูงกว่ากระดานซื้อขาย
 
โดย ล่าสุดวันนี้ (19 ธ.ค) SQ ได้มีหนังสือชี้แจงต่อตลาดหลักทรัพย์แห่งประเทศไทยถึงกรณีดังกล่าวว่า ทางกลุ่มอารีกุล ซึ่งเป็นกลุ่มผู้ถือหุ้นอันดับ 2 ของบริษัท ได้มีการโอนหุ้นภายในกลุ่ม โดยนายสุชาติ อารีกุล จากเดิมถือครองในสัดส่วน 7.52%
พร้อมทั้ง นายอังสุรัตม์ อารีกุล จากเดิมถือครองในสัดส่วน 6.73% ได้โอนหุ้นของบริษัท ให้บริษัท เอเอส.แอสโซซิเอท เอนยิเนียริ่ง (1964) ซึ่งเป็นบริษัทของกลุ่มอารีกุล เข้าถือหุ้นของบริษัทแทนในสัดส่วน 8.50% และนายสุชาติ อารีกุล ยังคงถือหุ้นในสัดส่วน 4.07% โดยรวมกลุ่มอารีกุลได้ถือหุ้นในสัดส่วน 12.57% และยังเป็นกลุ่มผู้ถือหุ้นอันดับ 2 ของบริษัทเช่นเดิม
อนึ่งเมื่อวันที่ 6 ธ.ค.60 มีรายงานการจำหน่ายหุ้น SQ ของนายสุชาติ อารีกุล ผู้ถือหุ้นใหญ่อันดับ 2 เป็นจำนวน 7,500,000 หุ้น คิดเป็น 0.66% เหลือถือหุ้นอยู่ 53,700,000 หุ้น คิดเป็น 4.75%
ขณะเดียวกันเมื่อวันที่ 15 ธ.ค.60 มีรายงานการจำหน่ายหุ้น SQ ของนายสันติ สิงหวังชา หรือรู้จักกันดีในนาม “เสี่ยโยโย่” ผู้ถือหุ้นใหญ่อันดับ 6 ได้ทำการขายหุ้น SQ หมดพอร์ตเป็นจำนวน 59,741,700 หุ้น หรือคิดเป็น 5.29%